วิตกปัญหาหนี้กรีซฉุดตลาดหุ้นยุโรปปิดวานนี้ปรับลง
ตลาดหุ้นยุโรปปิดลบเมื่อคืนนี้ (4 มิ.ย.) เนื่องจากนักลงทุนยังคงวิตกกังวลเกี่ยวกับปัญหาหนี้กรีซ หลังจากมีรายงานว่าแกนนำของพรรครัฐบาลกรีซไม่ยอมรับข้อเสนอของประเทศเจ้าหนี้ ในขณะที่กรีซมีกำหนดจะต้องจ่ายหนี้งวดแรกของเดือนมิ.ย.ให้กับกองทุนการเงินระหว่างประเทศ (IMF) ในวันนี้ 
5 มิ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.8% ปิดวานนี้ (4 มิ.ย.) ที่ 392.65 จุด, ดัชนี CAC-40 ตลาดหุ้นฝรั่งเศสปิดที่ 4,987.13 จุด ลดลง 47.04 จุด หรือ -0.93%, ดัชนี DAX ตลาดหุ้นเยอรมันปิดที่ 11,340.60 จุด ลดลง 79.02 จุด หรือ -0.69% และดัชนี FTSE 100 ตลาดหุ้นลอนดอนปิดที่ 6,859.24 จุด ลดลง 91.22 จุด หรือ -1.31%
ภาวะการซื้อขายในตลาดหุ้นยุโรปเป็นไปอย่างซบเซา เนื่องจากนักลงทุนวิตกกังวลว่ากรีซจะไม่สามารถชำระหนี้คืนให้กับ IMF ได้ทันกำหนดงวดแรกในวันนี้ หลังจากมีรายงานว่าแกนนำหลายคนของพรรคไซรีซา ซึ่งเป็นพรรครัฐบาลของกรีซ ไม่ยอมรับข้อเสนอที่ประเทศเจ้าหนี้ยื่นให้กับนายอเล็กซิส ซิปราส นายกรัฐมนตรีกรีซ เมื่อวันพุธที่ผ่านมา
ทั้งนี้ การประชุมระหว่างนายซิปราสและกลุ่มเจ้าหนี้ยังไม่สามารถตกลงกันได้ในบางประเด็น ในขณะที่กรีซมีกำหนดที่จะต้องชำระคืนเงินกู้กว่า 300 ล้านดอลลาร์แก่ IMF ในวันนี้ ซึ่งเป็นงวดแรกของการชำระคืนในช่วงเดือนมิ.ย.ที่มีมูลค่ารวมราว 1.6 พันล้านดอลลาร์
นายคอนสแตนตินอส มิคาลอส ประธานหอการค้าและอุตสาหกรรมของกรีซ เตือนว่ากรีซจะเผชิญฝันร้ายของการออกจากยูโรโซน หากไม่มีการบรรลุข้อตกลงในช่วงไม่กี่วันข้างหน้านี้ ขณะที่บรรดาเจ้าหน้าที่กรีซได้ออกมาเตือนเช่นกันว่า กรีซอาจจะไม่สามารถปฏิบัติตามพันธสัญญาทางการเงินได้ หากไม่มีการบรรลุข้อตกลง
หุ้นกลุ่มเหมืองแร่ร่วงลง โดยหุ้นแองโกล อเมริกัน และหุ้นเฟรสนิลโล ต่างก็ปรับตัวลงกว่า 3% ส่วนหุ้นสาธารณูปโภคปรับตัวลงเช่นกัน โดยหุ้นอิเล็กทริไซท์ เดอ ฟรองซ์ ร่วงลง 2.8%